কাম্বলিকে বিরাট আর্থিক সাহায্য গাভাসকরের!

ওয়েব ডেস্ক: বিনোদ কাম্বলির (Vinod Kambli) সহায়তায় এগিয়ে এলেন সুনীল গাভাসকর (Sunil Gavaskar)। বড় ধরনের শারীরিক অসুস্থতায় ভুগছেন কাম্বলি, চলছে তাঁর চিকিৎসা। এক সর্বভারতীয় সংবাদমাধ্যমের খবর, তাঁকে প্রতি মাসে ৩০,০০০ টাকা সাহায্য করতে চলেছে গাভাসকরের দ্য চ্যাম্পস ফাউন্ডেশন (The Champs Foundation)। চিকিৎসার জন্য আলাদা করে বছরে ৩০,০০০ টাকা দেওয়া হবে বলেও জানা গিয়েছে। এই আর্থিক সহায়তা কাম্বলি আজীবন পাবেন।

এ বছরের জানুয়ারি মাসে মুম্বইয়ের ওয়াংখেড়ে স্টেডিয়ামের (Wankhede Stadium) ৫০ বছর পূর্তি উপলক্ষ্যে হওয়া এক অনুষ্ঠানে কাম্বলির সঙ্গে দেখা হয়েছিল সানির। অল্পস্বল্প কথাবার্তাও হয়। কাম্বলি তখন বড় অসুখ থেকে কিছুটা সুস্থ হয়েছেন তবে তাঁর দীর্ঘমেয়াদি চিকিৎসার প্রয়োজন। জানা গিয়েছে, সেই অনুষ্ঠানের পরের দিনই কাম্বলির চিকিৎসকদের সঙ্গে সাক্ষাৎ করেন।

আরও পড়ুন: নববর্ষে জয় উপহার দিতে পারবে কেকেআর?

প্রাক্তন ভারতীয় ব্যাটারের শারীরিক অবস্থা জানার পরেই গাভাসকর তাঁর সংস্থাকে নির্দেশ দেন যাতে প্রতি মাসে আর্থিক এবং চিকিৎসা সংক্রান্ত সহায়তা প্রদান করা হয়। ১ এপ্রিল থেকেই মাসে ৩০,০০০ টাকা করে পাচ্ছেন কাম্বলি।

২০২৪-এর ডিসেম্বরে ইউরিনারি ইনফেকশন সহ কিছু সমস্যা নিয়ে থানের এক বেসরকারি হাসপাতালে ভর্তি হয়েছিলেন কাম্বলি। তবে চিকিৎসকরা পরে বুঝতে পারেন, তাঁর মস্তিষ্কে রক্ত জমাট বেঁধে আছে। হাসপাতালের বিছানা থেকে সংবাদমাধ্যমের সঙ্গে কথা বলার সময় তাঁকে খুবই অসুস্থ এবং দুর্বল দেখাচ্ছিল। ওই ভিডিও সে সময় ভাইরাল হয়ে যায়।

অস্ট্রেলিয়ায় বর্ডার-গাভাসকর ট্রফি চলাকালীন গাভাসকর জানিয়েছিলেন, ১৯৮৩ সালের বিশ্বকাপ জয়ী দল কাম্বলিকে সহায়তা করার কথা ভাবছে। সে সময় তিনি বলেন, “১৯৮৩-এর দল তাঁদের থেকে ছোটদের জন্য খুবই সচেতন। ওদের যদি বয়স দেখেন তো কেউ কেউ আমাদের ছেলের মতো। আমরা খুবই চিন্তিত হই, বিশেষ করে যখন কারও ভাগ্য সঙ্গ দেয় না।”

দেখুন অন্য খবর: