অস্ট্রেলিয়ায় চূড়ান্ত ‘অপমানিত’ সানি! ক্ষোভ উগরে দিলেন কিংবদন্তি

ওয়েব ডেস্ক: দীর্ঘ ১০ বছর পর বর্ডার-গাভাসকর ট্রফি (Border-Gavaskar Trophy) হারল ভারতীয় দল (India Cricket Team)। অজিভূমে লাগাতার ব্যাটিং ব্যর্থতার সম্মুখীন হয়েছেন রোহিত, কোহলিরা। তাই একপ্রকার যোগ্য দল হিসেবে ৩-১ ব্যবধানে সিরিজ জিতেছে অস্ট্রেলিয়া। কিন্তু যাঁর নামে এই টুর্নামেন্ট, তাঁকে বাদ দিয়ে সিরিজের পুরষ্কার বিতরণী অনুষ্ঠান সেরে নেওয়া হল। আসলে, অজি অধিনায়ক প্যাট কামিন্সের হাতে ট্রফি তুলে দেওয়ার জন্য কিংবদন্তি অ্যালান বর্ডারকে (Allan Border) ডাকা হলেও, ব্রাত্য থেকে গেলেন ভারতের সুনীল গাভাসকর (Sunil Gavaskar)। অথচ তিনিই সেই গাভাসকর, যাঁর নামে এই টুর্নামেন্ট খেলা হয়েছে। আর এই ঘটনার পর চূড়ান্ত ক্ষুব্ধ হয়েছেন সানি।

সিডনি টেস্টের (Sydney Test) পুরষ্কার বিতরণী অনুষ্ঠানের পর সুনীল গাভাসকর সংবাদমাধ্যমের সামনে এই ঘটনা নিয়ে উষ্মা প্রকাশ করেছেন। সানি বলেছেন, “আমি তো মাঠেই ছিলাম। আমাকে ডাকাই যেত। কে জিতল তার উপর পুরস্কার বিতরণী অনুষ্ঠান নির্ভর করে না। অস্ট্রেলিয়া যোগ্য দল হিসাবে জিতেছে। আমার বন্ধু বর্ডারের সঙ্গে আমিও কামিন্সের হাতে ট্রফি তুলে দিতে পারতাম।” ঘটনার কারণ ব্যাখ্যা করতে ক্ষোভ প্রকাশ করে ভারতের এই কিংবদন্তি বলেন, “পুরস্কার বিতরণী অনুষ্ঠানে থাকলে আমার ভালই লাগত। এটা তো বর্ডার-গাভাসকর ট্রফি। অস্ট্রেলিয়া ও ভারত এই সিরিজ খেলে। আমার মনে হয়, আমি ভারতীয় বলেই আমাকে ডাকা হল না।”

আরও পড়ুন:  রোহিত, বিরাটের ‘অবসর’ নিয়ে গুরুত্বপূর্ণ কথা বললেন কোচ গম্ভীর

যদিও ভারত ও অস্ট্রেলিয়ার এই সিরিজ নিয়ে শুরু থেকেই নানা বিতর্ক চলছেই। সেইসব বিতর্কের আগুনে ফের ঘি ঢেলে দিলেন সানি। তিনি জানিয়েছেন যে, পুরষ্কার বিতরণী অনুষ্ঠানে না থাকার ইঙ্গিত নাকি আগেই এসেছিল তাঁর কাছে। সানি বলেন, “টেস্ট সিরিজ শুরুর আগে আমাকে বলা হয়েছিল, ভারত যদি সিরিজ ড্র করে বা হেরে যায় তা হলে পুরস্কার বিতরণী অনুষ্ঠানে আমাকে প্রয়োজন পড়বে না। আমার খুব খারাপ লেগেছিল। তা-ও আশা করেছিলাম। এটা তো বর্ডার-গাভাসকর ট্রফি। তা হলে তো দু’জনেরই থাকা উচিত ছিল।”

যদিও কেন সুনীল গাভাসকরকে অনুষ্ঠানে ডাকা হয়নি সেই বিষয়টি নিয়ে এখনও অবধি কোনও বিবৃতি দেওয়া হয়নি অজি ক্রিকেট বোর্ডের তরফে। এদিকে বিতর্কিত এই বিষয় নিয়ে কোনও মন্তব্য করা হয়নি ভারতীয় বোর্ডের (BCCI) তরফেও।

দেখুন আরও খবর:

The post অস্ট্রেলিয়ায় চূড়ান্ত ‘অপমানিত’ সানি! ক্ষোভ উগরে দিলেন কিংবদন্তি first appeared on KolkataTV.