ভারতীয় দলে ‘স্টার কালচার’ বন্ধ হোক! বিস্ফোরক দাবি সানির

ওয়েব ডেস্ক: এক দশক পর বর্ডার-গাভাসকর ট্রফি (Border-Gavaskar Trophy) হেরেছে ভারত (India Cricket Team)। ঘরের মাটিতে হোয়াইটওয়াশ হওয়ার পর টিম ইন্ডিয়ার সামনে ঘুরে দাঁড়ানোর সুযোগ ছিল এই সিরিজে। কিন্তু অজিভূম থেকে সেই ব্যর্থতা নিয়ে দেশে ফিরতে হচ্ছে রোহিত, বিরাটদের। কিন্তু কেন একটানা হারছে ভারত? কারণ হিসেবে কেউ ব্যাটিং ব্যর্থতাকে সামনে এনেছেন, কেউ আবার দায়ী করছেন দলের কোচদের। এর মাঝেই বিস্ফোরক দাবি করে বসলেন ভারতের কিংবদন্তি ক্রিকেটার সুনীল গাভাসকর (Sunil Gavaskar)। ভারতীয় বোর্ডের (BCCI) অন্দরের ‘স্টার কালচার’কে বন্ধ করার দাবি জানালেন তিনি। কিন্তু কী এই স্টার কালচার? সেটারও ব্যাখ্যা দিয়েছেন সানি।

রবিবার সিডনি টেস্ট (Sydney Test) শেষ হওয়ার পর এক সর্বভারতীয় সংবাদমাধ্যমকে দেওয়া সাক্ষাৎকারে সানি বলেন, এখন ভারতীয় খেলোয়াড়দের দলের প্রতি সর্বোচ্চ সমর্পন দেখানো উচিত। তিনি বলেন, “আমি মনে করি আগামী আট থেকে দশ দিন ভারতীয় ক্রিকেটের জন্য অত্যন্ত গুরুত্বপূর্ণ। কারণ এই সময়ে সব ক্রিকেটারদের সমান দৃষ্টিভঙ্গিতে বিচার করা উচিত ক্রিকেট বোর্ডের।” পাশাপাশি, তিনি মনে করেন, ভারতীয় দলে এবার ‘স্টার কালচার’ শেষ হওয়ার সময় এসে গিয়েছে। সানি মনে করেন, “বিশেষ কোনও মেডিকেল ইমার্জেন্সি না থাকলে খেলোয়াড়দের দলের প্রয়োজনে সবকটি ম্যাচ খেলতে হবে।”

আরও পড়ুন: চাপে পড়ে গাভাসকরের কাছে ক্ষমা চাইল ক্রিকেট অস্ট্রেলিয়া!

এখানেই শেষ নয়, সানি এই সাক্ষাৎকারে বলেছেন, তারকা খেলোয়াড়দের ‘আদর’ দেওয়া বন্ধ করা উচিত। তাঁর মতে, “আমাদের এমন খেলোয়াড়দের দরকার নেই যারা কিছুদিন দেশের হয়ে খেলবে, আবার কিছুদিন অন্য কোথাও কাটাবে। সময় এসেছে কাউকে আদর করা বন্ধ করার।” এছাড়াও, বিশ্ব টেস্ট চ্যাম্পিয়নশিপের ফাইনালে ভারতের না পৌঁছনোর বিষয়টি নিয়ে যথেষ্ট হতাশ ভারতের এই কিংবদন্তি। এই বিষয়ে তিনি বলেন, “দলের সাম্প্রতিক সময়ের ফলাফলগুলি হতাশাজনক। আমাদের বিশ্ব টেস্ট চ্যাম্পিয়নশিপের ফাইনালে ওঠা উচিত ছিল। কিন্তু আমরা তা করতে পারিনি।”

দেখুন আরও খবর:

The post ভারতীয় দলে ‘স্টার কালচার’ বন্ধ হোক! বিস্ফোরক দাবি সানির first appeared on KolkataTV.