“ব্যাটিং অর্ডার নয়, বদলে ফেলা উচিত কোচদেরই”, দাবি গাভাসকরের

ওয়েব ডেস্ক: গত বছর জুলাইয়ে ঢাক–ঢোল পিটিয়ে গৌতম গম্ভীরকে (Gautam Gambhir) ভারতীয় পুরুষ দলের কোচ হিসেবে নিযুক্ত করা হয়েছিল। কলকাতা নাইট রাইডার্সকে (KKR) চ্যাম্পিয়ন করেই জাতীয় দলের দায়িত্ব নিয়েছিলন। পছন্দমতো নিজের কোচিং প্যানেল সাজানোর সুযোগও পেয়েছিলেন তিনি। কিন্তু এত কিছু করেও গম্ভীরের কোচিংয়ে টিম ইন্ডিয়ার পারফরম্যান্স আরও খারাপ হয়েছে। বিশেষ করে টেস্ট ক্রিকেটে (Test Cricket) ‘ল্যাজেগোবরে’ দশা হয়েছে দলের। ঘরের মাঠে নিউজিল্যান্ডের কাছে হোয়াইটওয়াশের পর বর্ডার-গাভাসকর ট্রফিতেও (Border-Gavaskar Trophy) হেরেছে ভারত (India Cricket Team)। আর এবার দলের কোচিং নিয়ে প্রশ্ন তুললেন ভারতের কিংবদন্তি ক্রিকেটার সুনীল গাভাসকর (Sunil Gavaskar)।

বর্ডার-গাভাসকর ট্রফির মাঝে একাধিকবার ভারতের ব্যাটিং ব্যর্থতা নিয়ে কথা উঠেছে। রোহিত শর্মা (Rohit Sharma) এবং বিরাট কোহলির (Virat Kohli) অবসর নিয়েও জল্পনা চলছে চূড়ান্ত পর্যায়ে। কিন্তু কোচের দিকে সেভাবে কেউ আঙুল তোলেননি। তবে এবার সেই কাজটাই করলেন সানি। ঘরের মাঠে নিউজিল্যান্ডের বিরুদ্ধে মাত্র ৪৬ রানে অলআউট হওয়ার কথা উল্লেখ করে তিনি প্রশ্ন করেন, “অস্ট্রেলিয়া সিরিজের আগে কোচেরা কী করল? কেন কোনও উন্নতি হল না? এই প্রশ্ন কোচদের কেন করা হবে না?”। সানির দাবি, শুধুমাত্র খেলোয়াড়দের নয়, এবার কোচদের পারফরম্যান্সেরও বিচার করা দরকার।

আরও পড়ুন: অস্ট্রেলিয়ায় চূড়ান্ত ‘অপমানিত’ সানি! ক্ষোভ উগরে দিলেন কিংবদন্তি

সুনীল গাভাসকর অভিযোগ করেন, বোলারদের কীভাবে ব্যবহার করতে হবে, সেই পরিকল্পনাই নাকি করেননি দলে কোচেরা। তিনি বলেন, “ওরা ব্যাটিং অর্ডার বদলেছে। এখন মনে হচ্ছে, ব্যাটিং অর্ডার না বদলে কোচেদেরই বদলে ফেলা উচিত।” পাশাপাশি সানি আরও বলেন, “সকলে ব্যাটারদের দোষ দিচ্ছে। ওদের প্রশ্ন করছে। আমার তো মনে হয় কোচদেরও প্রশ্ন করা উচিত। এই ছ’মাসে তোমরা কী করলে? এই জবাব ওদের দিতে হবে।”

প্রসঙ্গত, ২০২৪-এর জুলাইয়ে ভারতীয় দলের প্রধান কোচের দায়িত্ব নিয়েছেন গৌতম গম্ভীর। তাঁর সময়কালে ১০টি টেস্ট খেলে মাত্র তিনটি টেস্টেই জিতেছে ভারত। হেরেছে ছ’টি টেস্টে, ড্র হয়েছে একটি ম্যাচ। পরিসংখ্যান বলছে, হারের নিরিখে বিগত চার কোচকে পিছনে ফেলেছেন গৌতি। এবার কি তাঁকে দায়িত্ব থেকে সরিয়ে দেবে বোর্ড? এই প্রশ্নটাও আজ কম প্রাসঙ্গিক নয়।

দেখুন আরও খবর: